ሲኖትራክ ለመግዛት የከፈሉትን ገንዘብ የተጭበረበሩ 98 ሰዎች የፍትሕ ያለህ እያሉ ነው
ከሁለት ዓመታት በፊት ዙና ትሬዲንግ ኃላፊነቱ የተወሰነ የግል ማኅበር፣ በሦስት ወራት ውስጥ ሲኖትራክ ገልባጭ መኪና ገዝቶ እንዲያስረክባቸው ተስማምተው ሙሉና ግማሽ ክፍያ ከከፈሉት በኋላ፣ መጭበርበራቸውን ያወቁ 98 ግለሰቦች የፍትሕ ያለህ እያሉ ነው፡፡ ግለሰቦቹ ግማሽ ክፍያና ሙሉ ክፍያ ፈጽመው ተሽከርካሪያቸውን ለመረከብ በመጠባበቅ ላይ እያሉ የማኅበሩ ባለቤትና ሥራ አስኪያጅ አቶ ዘሪሁን ጌታሰው ከአገር መውጣታቸውን እንደሰሙ፣ ያለውን ንብረትና ተሽከርካሪዎች እንዳይሸጡ፣ እንዳይለወጡና ለሦስተኛ ወገን እንዳይዘዋወሩ ክስ መሥርተው አሳግደው እንደነበር ይናገራሉ፡፡ ፍርድ ቤቱም የተበዳዮቹን ክስ ካዳመጠና ካረጋገጠ በኋላ 15 ሲኖትራኮች፣ ዘጠኝ ሚሊዮን ብርና 269,200 ዶላር፣ 500 ካሬ ሜትር ቦታ ላይ ያረፈ ጅምር ቤትና ሌሎች ንብረቶችን እንዲከፋፈሉ የፌዴራል ከፍተኛ ፍርድ ቤት ውሳኔ ሰጥቶ እንደነበር ተበዳዮቹ ይናገራሉ፡፡ ነገር ግን 15 ተበዳዮች ቀደም ብለው ከሁሉም ተከሳሾች ጋር ያደረጉትን እንቅስቃሴ በመተውና በግል ሌላ ፋይል በመክፈት፣ በጎን እያስፈረዱ ሁሉም ተበዳዮች እንዲከፋፈሉ ውሳኔ የተሰጠበትን አካሄድ በመተው በግል እንዲከፈላቸው በማድረግ ጉዳት እንዳደረሱባቸው ገልጸዋል፡፡ በኤግዚቢት የተያዙ ንብረቶችና ገንዘብ፣ እንዲሁም ሌላም በማኅበሩ ስም የተመዘገበ ንብረት ቢኖር እንዳይንቀሳቀስ ለሰነዶች ምዝገባና ማረጋገጫ ጽሕፈት ቤት ከፍርድ ቤት የተሰጠው ትዕዛዝ ታልፎ፣ ለተወሰኑ ግለሰቦች ክፍያ መፈጸሙ ፍርድ ቤትን መድፈር መሆኑንም አመልክተዋል፡፡ ፍርድ ቤቱ ውሳኔ የሰጠው ሐምሌ 28 ቀን 2009 ዓ.ም. ቢሆንም፣ በኤግዚቢት የተያዘውን ገንዘብ የቦሌ ክፍለ ከተማ ፖሊስ መምርያ የወንጀልና የትራፊክ አደጋ ዲቪዚዮን መምርያ፣ በጎን ሄደው ላስወሰኑ ግለሰቦች መክፈሉንና ሕግን የጣሰ አካሄድ መሆን ተናግረዋል፡፡ መምርያው 98 ተበዳዮች በአንድ ላይ ተመዝግበውና በጣምራ እንደተወሰነላቸው እያወቀና ዕግድ እንደተጣለበት ትዕዛዝ ደርሶት እያለ፣ የትዕዛዙን ሰነድ ‹‹አልደረሰኝም›› በማለት ለግለሰቦች በኤግዚቢትነት ከያዘው ገንዘብ ላይ ክፍያ መፈጸሙ ተገቢ ካለመሆኑም በተጨማሪ፣ ፍርድ ቤት መድፈርና ወንጀል መሆኑንም ገልጸዋል፡፡ በተጨማሪም ለ98 ተበዳዮች እንዲከፍል ፍርድ ቤቱ ትዕዛዝ ሲሰጠው፣ ዋና ክፍያ ተከፍሏቸው ወጪና ኪሳራ ለሚጠይቁ ስድስት ግለሰቦች ‹‹ክፍያ እንድፈጽም ተገድጃለሁ›› በማለት ደብዳቤ ሲጽፍላቸው፣ ግለሰቦቹ ለጠቅላይ ፍርድ ቤት ይግባኝ ብለው እንዲያሳግዱ በማድረግ፣ ፍትሕ እንዳያገኙ እያደረጋቸው መሆኑን ገልጸዋል፡፡ ፖሊስ እነሱን ተባብሮ ዙና ትሬዲንግ ያለውን ንብረት ተከታትሎ በመያዝና ለሕግ በማቅረብ ግዴታውን መወጣት ሲገባው፣ ጥቂት ግለሰቦችን በማገዝ የእነሱን በደል እያበዛባቸው መሆኑን ተናግረዋል፡፡ በመሆኑም የሚመለከተው የፍትሕ አካልና ጠቅላይ ሚኒስትሩ መፍትሔ እንዲሰጧቸው ጠይቀዋል፡፡   